Diari Oficial de la Generalitat Valenciana


Sumari del DOGV 4518, del 10-06-2003 (2003/6450)

Informació pública de les bases que regixen la convocatòria per a l'adaptació del règim jurídic del personal laboral de l'Ajuntament de l'Olleria a la naturalesa dels llocs que ocupa.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   4518

Data del DOGV
:   10-06-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/6450


Data del document
:   21-05-2003

Organisme emissor
:   Ajuntament de l'Olleria

Tipus de document
:   Convocatòria

Correcció d'errades

 Descriptors 

:   * Olleria, l'
    * personal contractat
    * qualificació del personal
    * administració local
    * funcionari
    * professió administrativa
    * concurs administratiu

Informació pública de les bases que regixen la convocatòria per a l'adaptació del règim jurídic del personal laboral de l'Ajuntament de l'Olleria a la naturalesa dels llocs que ocupa. [2003/Q6450]
  
Pel Decret de l'Alcaldia, de 20 de maig de 2003, de conformitat amb l'oferta d'ocupació públic aprovada pel Decret de l'Alcaldia, de 5 de maig de 2003, es van aprovar les bases que han de regir la convocatòria per a l'adaptació del règim jurídic del personal laboral de l'Ajuntament de l'Olleria a la naturalesa dels llocs que ocupa.
  
Bases que regixen la convocatòria per a l'adaptació del règim jurídic del personal laboral de l'Ajuntament de l'Olleria a la naturalesa dels llocs que ocupa.
  
Primera. Objecte de la convocatòria
  
La present convocatòria té per objecte l'adaptació del règim jurídic del personal laboral de l'Ajuntament de l'Olleria, a què es referix la següent base 3, a la naturalesa funcionarial dels llocs de treball que ocupa, a través de cursos i proves selectives, de conformitat amb el que establix la disposició addicional 10 del Text Refós de la Llei de la Funció Pública Valenciana i per l'article 19 de la Llei 10/1998, de 28 de desembre, de Mesures Fiscals de Gestió Administrativa i Financera i d'Organització de la Generalitat Valenciana.
  
La relació de llocs de treball que cal funcionaritzar és la continguda en l'annex II d'estes bases.
  
La convocatòria s'anunciarà en el Butlletí Oficial de la Província de València (BOP) i en el Diari Oficial de la Generalitat Valenciana, i es farà pública al tauler d'edictes de l'ajuntament, i s'inserirà un extracte d'esta en el Boletín Oficial del Estado.
  
Segona. Règim jurídic aplicable
  
1. El procés de funcionarització s'efectua d'acord amb la Llei 1/1996, de 26 d'abril, de la Generalitat Valenciana, d'Adaptació del Règim Jurídic del Personal de la Generalitat Valenciana a la naturalesa dels llocs que ocupen, així com a l'Orde de 18 de desembre de 1996, de la Conselleria de Presidència, de desenvolupament de l'anterior.
  
2. És d'aplicació, així mateix, la disposició transitòria primera del Text Refós de la Llei de la Funció Pública Valenciana, aprovada pel Decret Legislatiu de 24 d'octubre de 1995, del Govern Valencià.
  
3. En allò no establit expressament, a més de la legislació administrativa general, s'aplicarà el Reial Decret 896/1991, de 7 de juny, sobre selecció de funcionaris d'administració local, així com el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del personal comprés en l'àmbit d'aplicació de la Llei de la Funció Pública Valenciana.
  
Tercera. Condicions dels aspirants
  
1. Per a ser admés als cursos i proves selectives objecte d'esta convocatòria els aspirants hauran de complir els següents requisits:
  
a) Ser personal laboral en règim indefinit al servici de l'Ajuntament de l'Olleria.
  
b) Ocupar un lloc classificat com a reservat a personal funcionari d'acord amb la plantilla del personal de l'Ajuntament de l'Olleria inclòs en l'annex II d'esta convocatòria.
  
c) Posseir la titulació requerida i les altres condicions de capacitat per a l'accés a la funció pública local.
  
2. Podrà participar en la convocatòria el personal laboral indefinit en situació d'excedència, sempre que l'últim lloc que haguera ocupat haguera sigut classificat com de naturalesa funcionarial i es relacionen en l'annex II.
  
3. La participació en el procés de funcionarització serà voluntària. La classificació d'un lloc de treball com a funcionarial no implicarà el cessament del laboral que exercix, que hi podrà romandre sense cap menyscabament de les seues expectatives professionals. En este cas romandrà en la situació de personal a extingir en els llocs que ocupa a la firma del pacte de funcionarització.
  
Quarta. Presentació de sol·licituds, admissió d'aspirants i inici dels cursos selectius
  
1. Els qui desitgen prendre part en el procés d'adaptació regulat en la present convocatòria, hauran de manifestar expressament el seu desig mitjançant una instància segons el model que serà facilitat per l'ajuntament.
  
2. Totes les instàncies s'adreçaran a l'alcalde president de la corporació, i es presentaran al Registre General d'esta, o bé en la forma establida en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, durant el termini de 20 dies hàbils, a comptar des de la publicació d'esta convocatòria en el Butlletí Oficial de la Província de València.
  
3. Acabat el termini de presentació d'instàncies, es publicarà en el Butlletí Oficial de la Província de València, la relació d'aspirants admesos i exclosos, especificant-ne, en este últim cas, el motiu.
  
4. Feta pública la relació d'aspirants admesos i exclosos, estos disposaran d'un termini de 10 dies hàbils, comptats a partir del sendemà de la publicació de la relació, per a formular les al·legacions que estimen oportunes, així com per a esmenar les faltes en què hagueren incorregut en la seua instància, d'acord amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Transcorregut el termini anterior, esmenats els defectes i resoltes les reclamacions, l'Alcaldia Presidència, mitjançant un decret, acordarà la llista definitiva d'admesos, la qual es publicarà al tauler d'anuncis de l'ajuntament.
  
6. La presidència del tribunal qualificador, mitjançant una resolució, determinarà el calendari de realització dels cursos selectius, el seu règim horari i el lloc d'impartició.
  
Cinquena. Desenvolupament dels cursos i proves selectives
  
1. Durada dels cursos selectius.
  
Les hores lectives de durada dels cursos d'esta convocatòria és la que a continuació s'indica, segons el grup de titulació a què s'adrecen:
  
Grups de titulació Hores
  
Grup D 30 hores
  
Grup E 15 hores
  
Els aspirants assistiran als distints mòduls en funció de les hores que han de realitzar, i començaran pel primer mòdul i finalitzaran per l'últim.
  
2. Assistència als cursos.
  
Per a poder adquirir la condició de funcionari de carrera a través del procediment establit en la present convocatòria, a més de superar les corresponents proves d'avaluació, serà requisit indispensable l'assistència a un 85%, com a mínim, de la durada total del curs selectiu que s'estiga adscrit, sense perjuí que per malaltia, degudament acreditada, podrà ser admés a una pròxima edició del curs l'alumne que, admés a una edició concreta, no haguera pogut incorporar-se o mantindre la continuïtat.
  
Els cursos selectius a què es referix la present convocatòria, tindran validesa exclusivament als efectes del procés d'adaptació establit en esta.
  
3. Matèries dels cursos.
  
En els cursos de funcionarització s'impartiran les matèries que s'assenyalen en l'annex II de la convocatòria, amb especificació de la durada de cada matèria.
  
4. Avaluació.
  
De conformitat amb el que establix l'article 7 de la Llei 1/1996, de 26 d'abril, de la Generalitat Valenciana, el tribunal qualificador de la convocatòria realitzarà una avaluació continuada del personal adscrit als cursos selectius. Igualment es realitzarà una prova final en cada un dels mòduls consistent en un test amb respostes alternatives, de manera que, una vegada finalitzats els cursos, s'elevarà al tribunal l'oportuna proposta amb les qualificacions obtingudes.
  
5. Qualificació de les proves.
  
Per a la superació final del procés selectiu i, per tant, per a adquirir la condició de funcionari de carrera, una vegada atorgat el preceptiu nomenament, serà necessari haver obtingut la qualificació d'apte.
  
Sisena. Publicitat de les llistes d'aprovats
  
1. Finalitzats els cursos selectius, el tribunal qualificador farà públiques al tauler d'edictes de l'Ajuntament de l'Olleria les relacions del personal que ha participat, amb indicació de la qualificació d'apte o no apte, i que constituiran les llistes d'aspirants que han superat les proves objecte de la present convocatòria, i es notificarà així mateix a cada un dels participants.
  
2. El tribunal qualificador elevarà a l'Alcaldia les llistes dels aspirants que han superat les proves selectives dels cursos d'adaptació per a la seua publicació en el Butlletí Oficial de la Província de València i el Diari Oficial de la Generalitat Valenciana, així com el pertinent nomenament com a funcionaris.
  
Setena. Tribunal qualificador
  
1. El tribunal qualificador de les proves d'adaptació que haurà de realitzar l'avaluació final i continuada dels aspirants participants en els cursos selectius tindrà la següent composició:
  
- President: l'alcalde president de la corporació, o regidor en qui delegue.
  
- Secretari: el de la corporació, o funcionari en qui delegue.
  
- Vocals:
  
· Un representant de la Generalitat Valenciana.
  
· Dos representants del personal funcionari proposats pels delegat de personal en l'ajuntament.
  
· Dos tècnics o experts designats pel president de la corporació.
  
Podran assistir a les sessions del tribunal, encara que sense formar-ne part, un membre corporatiu representant de cada grup polític municipal, que actuaran amb veu i sense vot.
  
La composició del tribunal serà predominantment tècnica i els vocals hauran de posseir nivell de titulació o especialització iguals o superiors als exigits per a l'accés a la plaça convocada.
  
L'ajuntament sol·licitarà dels òrgans corresponents la designació dels respectius representants, que hauran d'efectuar-se en el termini de 20 dies següents al de la recepció de la sol·licitud.
  
2. El règim jurídic del funcionament del tribunal serà l'establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats, i els seus membres s'hauran d'abstindre's i podran ser objecte de recusació pels interessats, quan concórreguen en aquells alguna de les circumstàncies establides en els articles 28 i 29, de la llei a què es fa referència.
  
3. L'Alcaldia Presidència farà pública, mitjançant un decret, la composició concreta del dit tribunal, la qual es farà pública mitjançant la seua publicació en el Butlletí Oficial de la Província de València, així com al tauler d'anuncis de la casa de la vila.
  
4. De conformitat amb el que establix l'article 7 de la Llei 1/1996, de 26 d'abril, els cursos objecte de la present convocatòria els impartirà professorat amb la suficient qualificació tècnica per a impartir el temari contingut en l'annex II. Els professors seran nomenats per l'Alcaldia Presidència.
  
Huitena. Recursos
  
1. Contra la present convocatòria, les seues bases i tots els actes administratius que siguen dictats en el seu desenvolupament i que posen fi a la via administrativa s'hi podrà interposar el recurs potestatiu de reposició en el termini d'un mes des de la publicació de la present convocatòria en el Butlletí Oficial de la Província de València, sense perjuí de la seua impugnació directa davant de la jurisdicció contenciosa administrativa en el termini de dos mesos, comptats a partir del sendemà de la publicació, de conformitat amb la Llei 30/1992, de 26 de novembre, i d'acord amb la Llei 4/1999, de 13 de gener.
  
2. Contra els actes del tribunal qualificador, de conformitat amb el que establix l'article 114 de la Llei 30/1992, de 26 de novembre, i d'acord amb la Llei 4/1999, de 13 de gener, es podrà interposar el recurs d'alçada. Este recurs s'interposarà davant del tribunal esmentat o davant de l'Alcaldia Presidència, en el termini d'un mes si l'acte fora exprés i de tres mesos si no ho fora.
  
3. En allò no establit expressament en estes bases s'estarà al que disposa la base segona respecte a la legislació supletòria aplicable.
  
ANNEX I
  
Programes i matèries de cursos de funcionarització
  
Mòdul I (15 hores)
  
Contingut:
  
La funció pública.
  
Drets i deures dels funcionaris de l'administració local.
  
Plantilles i relacions de llocs de treball.
  
La selecció dels funcionaris.
  
Règim disciplinari.
  
Mòdul II (15 hores).
  
Contingut:
  
Administracions públiques. Principis generals.
  
Competència. Delegació. Avocació. Comanda de gestió. Suplència. Delegació de firma. Òrgans unipersonals i col·legiats
  
Obligació de resoldre. Silenci administratiu.
  
Termes i terminis. Còmput.
  
Requisits dels actes administratius.
  
Eficàcia dels actes administratius.
  
Nul·litat i anul·labilitat.
  
Procediment administratiu. Iniciació. Ordenació.
  
Instrucció. Finalització. Execució.
  
Revisió dels actes en via administrativa.
  
ANNEX II
  
La relació de llocs de treball a funcionaritzar
  
1. Auxiliar administratiu.
  
- Grup segons l'article 25 de la Llei 30/1984: D.
  
- Classificació: escala administració general, subescala auxiliar.
  
- Denominació: auxiliar secretària.
  
2. Auxiliar administratiu.
  
- Grup segons l'article 25 de la Llei 30/1984: D.
  
- Classificació: escala administració general, subescala auxiliar.
  
- Denominació: auxiliar registre.
  
3. Algutzir.
  
- Grup segons l'article 25 de la Llei 30/1984: E.
  
- Classificació: escala administració general, subescala subalterns.
  
- Denominació: algutzir notificador.
  
Cosa que es fa pública perquè se'n prenga coneixement general, en compliment de l'ordenat per l'Alcaldia.